**מה מקום העשייה הקהילתית בחנוכה הנוכחי?**

**יחידה משותפת של הגשמה וצופים לכל**

**מסר מרכזי:** בשנה האחרונה ראינו ביתר שאת כמה משמעותית וחשובה הקהילה עבור פרטיה, על אחת כמה וכמה בעיתות משבר וחוסר וודאות. גם כעת, נוכח 2 גזרות של לחימה, גיוס מילואים נרחב ומשפחות שנמצאות כרגע בהרכב חלקי ובתחושת חוסר ודאות, משפחות וקהילות שחסרות את יקיריהן ויקירותיהן שעדיין מוחזקים/ות בשבי החמאס וקהילות שאיבדו ולצערינו עוד מאבדות מבניהן ובנותיהן במלחמה, ואחרי תקופת התמודדות ארוכה מאוד – הקהילה היא מפתח להמשך עשייה משמעותית.

חנוכה מהווה הזדמנות חינוכית לעשייה קהילתית – עבור הקהילה ובשיתוף הקהילה. בחנוכה יש מספר רב של ימים ללא מסגרת עבור הילדים/ות ולא לכל המשפחות יש כרגע אפשרות לייצר פעילות ותעסוקה בזמן החופש. יש לנו הזדמנות לאפשר לנוער שלנו להיות משמעותיים/ות עבור הקהילה שמתמודדות עם אתגרים אלו כרגע, והזדמנות לתת לקהילה מקום בטוח ומקום של שייכות – "השבט כלב הקהילה".

**מתודה 1: חשיבה משותפת | 10 דק'**

נשאל את המליאה

איפה, למה ואיך היינו משמעותיים השנה לקהילות שלנו ומה אפשר ללמוד מזה

נעשה שמש אסוציאציות – מיהן הקהילות שמתמודדות עם אתגרים בחנוכה הקרוב?

(משפחות מילואים, משפחות במצב סוציואקונומי נמוך, א.נשים עם צרכים מיוחדים, קהילות באזורי קו עימות...)

***עזרים: לוח, טוש ללוח***

**מתודה 2: פירוק | 40 דק'**

נחלק את המשתתפים/ות לקבוצות לפי הקהילות שמתמודדות עם אתגר. כל קבוצה תקבל דף A3 עליו תצטרך לפרט את מה שהתבקש באותו שלב. אחרי כל שלב נחליף את הדפים בין הקבוצות כך שכל הקבוצות יעשו את כל המשימות, אך בכל שלב יעסקו באוכלוסיה אחרת.

השלבים:

* כל קבוצה תכתוב מה האתגרים איתה מתמודדת הקהילה שקיבלו
* כל קבוצה תחשוב על משאבים וכוחות הקיימים באותה קהילה, בשבט ובקהילה המקיפה אותם. (משאבים הם גם ההון האנושי: ש"ש, ט, שכבג..). איך המשאבים האלה מתכנסים עם תהליך חנוכה ולא באים זה על חשבון זה?  
  אילו משאבים ושותפים/ות חיצוניים (מתנ"ס, רכזת נוער, קייטנות) יכולים לעזור לנו? איך ניצור שיתוף פעולה איתםן ולא תחרות?
* כל קבוצה תרשום פתרונות לאתגרים שפורטו קודם
* כל קבוצה תדייק את הפתרונות, תוסיף ותסמן פתרונות שעונים על כמה אתגרים/על אתגרים של כמה קהילות
* כל קבוצה תרשום מה השטח צריך כדי להצליח להוציא לפועל את הפתרונות הללו. לאור המשאבים והכלים שהשטח צריך הקבוצה תדרג את הפתרונות מהפשוט למורכב. כך בהמשך יוכלו להציע את הפתרונות לשבטים בהתאם למצב ולמשאבים הקיימים אצלם ובהנהגה (מצב כ"א, תקציב, מבנה ומרחב מוגן, קירבה לקהילה...)

***עזרים: דפי A3, טושים, עטים***

**מתודה 3: שיתוף | 15 דק'**

נרצה שכל קבוצה תציג פתרון שכתבו: מה הפתרון, על איזה אתגר הוא עונה, כמה הוא פשוט לביצוע.

כל קבוצה תציג פתרון אחד. אם יש פתרונות זהים בקבוצות שונות, כל קבוצה תציג פתרון שלא נאמר עוד על ידי קבוצה אחרת.